S oly halk s szelíd az álmod...
S oly halk s szelíd az álmod, hogy halkan s szelíden
Megnyílik tőle ajkad, minthogyha csókra várna.
Mit álmodol? Talán egy sziklabérci, sárga
S lila virágú rétet, hol hószín nyáj pihen? 

Ezt álmodod? Vagy azt, hogy erdő mélyiben
Zengő forrás bugyog susogva a mohára?	
Vagy nyúlfiat riaszt egy rózsa-kék madárka,  
Mely illő pókfonálért cikáz a légbe fenn?   

Azt álmodod: a hold nagy hortenzia-gömb? 
Vagy hogy a kút fölé akácok lombja önt 
Nehéz és drága myrrhát, sűrű arany havat?

Vagy hogy a kút vödrében úgy reszket ajakad 
Visszfénye, mint szirom, mit rózsafákhoz érve 
Sodort le enyhe szél a víz ezüst szinére?...
Versek
Szonettek